作者：柳永
词牌/韵律：倾杯・倾杯乐

paragraphs: 金风淡荡，渐秋光老、清宵永。
小院新晴天气，轻烟乍敛，皓月当轩练净。
对千里寒光，念幽期阻、当残景。
早是多情多病。
那堪细把，旧约前欢重省。
最苦碧云信断，仙乡路杳，归鸿难倩。
每高歌、强遣离怀，惨咽、翻成心耿耿。
漏残露冷。
空赢得、悄悄无言，愁绪终难整。
又是立尽，梧桐碎影。